บริษัท บางสะพานบาร์มิล จำกัด (มหาชน) หรือ “บริษัท” ก่อตั้งขึ้นเมื่อวันที่ 11 พฤศจิกายน 2537
ด้วยทุนจดทะเบียนเริ่มต้น 600 ล้านบาท
โดยกลุ่มสหวิริยาและกลุ่มนักลงทุนชาวไต้หวันที่ต่างก็มีความเชี่ยวชาญในธุรกิจเหล็ก
เริ่มดำเนินการผลิตเมื่อวันที่ 17 สิงหาคม 2539 และได้จดทะเบียนเป็นบริษัทมหาชนจำกัดเมื่อวันที่
9 สิงหาคม 2547 มีทุนจดทะเบียน ณ 31 ธันวาคม 2547 เท่ากับ 1,132.5 ล้านบาท
เป็นทุนที่เรียกชำระแล้วจำนวน 906 ล้านบาท ต่อมาได้ขายหุ้นเพิ่มทุนให้แก่ประชาชน
และได้รับอนุญาตเป็นบริษัทจดทะเบียนและเริ่มทำการซื้อขายหุ้นสามัญในตลาดหลักทรัพย์แห่งประเทศไทยเมื่อวันที่
1 กุมภาพันธ์ 2548 ทุนจดทะเบียนชำระแล้วในปัจจุบันจึงเพิ่มขึ้นเป็น1,132.5 ล้านบาท
ประกอบด้วยหุ้นสามัญจำนวน 1,132.5 ล้านหุ้น มูลค่าหุ้นที่ตราไว้หุ้นละ 1 บาท มีผู้ถือหุ้นกลุ่มใหญ่
คือ กลุ่มวิริยประไพกิจ

บริษัทดำเนินธุรกิจผลิตและจัดจำหน่ายเหล็กเส้นเพื่อการก่อสร้าง
(เหล็กเส้นกลมและเหล็กเส้นข้ออ้อย)
โดยถือได้ว่าเป็นผู้ผลิตเหล็กเส้นเพื่อการก่อสร้างรายใหญ่ในประเทศไทยที่มีกำลังการผลิตสูงสุดปีละ
720,000 ตัน มีขบวนการผลิตที่ทันสมัยและมีการควบคุมการผลิตที่มีประสิทธิภาพ
โรงงานของบริษัทตั้งอยู่ที่อำเภอบางสะพาน จังหวัดประจวบคีรีขันธ์
ซึ่งได้รับการส่งเสริมการลงทุนจากสำนักงานคณะกรรมการส่งเสริมการลงทุน ตามบัตรส่งเสริม
เลขที่ 1186/2538 ตั้งแต่ 30 มีนาคม 2538

บริษัทตั้งโรงงานผลิตเหล็กเส้นเพื่อการก่อสร้างในอำเภอบางสะพาน จังหวัดประจวบคีรีขันธ์
เนื่องจากมีความได้เปรียบทางด้านต้นทุนการขนส่งวัตถุดิบซึ่งส่วนใหญ่นำเข้ามาจากต่างประเทศทางเรือเดินทะเลขนาดใหญ่เพื่อมาขนถ่ายที่
“ท่าเรือประจวบ” ซึ่งตั้งอยู่ห่างจากโรงงานของบริษัทเพียงประมาณ 4 กิโลเมตร
ท่าเรือดังกล่าวเป็นท่าเรือน้ำลึกที่สามารถรองรับเรือที่มีขนาดระวางกว่าแสนตันได้
สำหรับกลยุทธ์การจำหน่ายสินค้าของบริษัท
จะเน้นที่การผลิตเหล็กเส้นกลมและเหล็กเส้นข้ออ้อยที่มีความหลากหลายในด้านขนาดและคุณภาพที่ได้มาตรฐานตามมาตรฐานอุตสาหกรรมครบตามความต้องการของลูกค้าอยู่เสมอ
โดยเป็นการจำหน่ายในประเทศเกือบทั้งหมด ทั้งนี้บริษัทเน้นการจำหน่ายสินค้าผ่านตัวแทนจำหน่าย
(ยี่ปั้ว) ทั้งในและนอกกรุงเทพฯ ที่มีความสัมพันธ์ที่ดีและมีความน่าเชื่อถือทางด้านการเงินเป็นหลัก
ทำให้บริษัทสามารถขายสินค้าได้ครั้งละจำนวนมากและยังสามารถลดปัญหาการเก็บเงินจากลูกค้าลงได้
นอกจากนี้บริษัทยังให้ความสำคัญกับการให้บริการในการส่งสินค้าที่สะดวกรวดเร็วและตรงต่อเวลา

ในปี 2546 และปี 2547 บริษัทมีรายได้จากการขายเท่ากับ 4,179.7 ล้านบาท และ 6,371.6
ล้านบาท และมีกำไรสุทธิจากการดำเนินงานปกติจำนวน 197.8 ล้านบาท และ 570.3
ล้านบาทตามลำดับ แสดงให้เห็นว่าบริษัทมีผลการดำเนินงานที่ดีขึ้นอย่างมาก
สำหรับฐานะการเงินของบริษัท ณ วันที่ 31 ธันวาคม 2546 และ 31 ธันวาคม 2547
บริษัทมีสินทรัพย์รวม 2,692.1 ล้านบาท และ 4,344.3 ล้านบาท มีหนี้สินรวม 1,600.2 ล้านบาท
และ 2,688.0 ล้านบาท และมีส่วนของผู้ถือหุ้นจำนวน 1,091.8 ล้านบาท และ 1,656.4
ล้านบาท ตามลำดับ

บริษัทมีการจ่ายเงินปันผลระหว่างกาลจากผลการดำเนินงาน ปี 2547 จำนวน 2 ครั้ง โดยครั้งที่ 1
จ่ายเมื่อวันที่ 29 มิถุนายน 2547 ให้แก่ผู้ถือหุ้นจำนวน 75.5 ล้านหุ้น ในอัตราหุ้นละ 2 บาท
(มูลค่าหุ้นที่ตราไว้หุ้นละ 10 บาท) รวมเป็นเงิน 151 ล้านบาท และครั้งที่ 2 จ่ายเมื่อวันที่ 19
มกราคม 2548 ให้แก่ผู้ถือหุ้นจำนวน 906 ล้านหุ้น ในอัตราหุ้นละ 0.15 บาท
(มูลค่าหุ้นที่ตราไว้หุ้นละ 1 บาท) รวมเป็นเงิน 135.9 ล้านบาท
ทั้งนี้จากนโยบายการจ่ายเงินปันผลของบริษัทโดยยึดหลักเพื่อประโยชน์สูงสุดของผู้ถือหุ้นในระยะยาวและจะจ่ายเงินปันผลอย่างสม่ำเสมอในอัตราร้อยละ
40-60 ของกำไรสุทธิประจำปี ต่อมาในการประชุมของคณะกรรมการบริษัท เมื่อวันที่ 4 มีนาคม
2548 จึงได้มีความเห็นให้เสนอขอที่ประชุมสามัญผู้ถือหุ้นประจำปี 2548
พิจารณาอนุมัติจ่ายเงินปันผลงวดสุดท้ายให้แก่ผู้ถือหุ้นจำนวน 1,132.5 ล้านหุ้น ในอัตราหุ้นละ 0.05
บาท (มูลค่าหุ้นที่ตราไว้หุ้นละ 1 บาท) รวมเป็นเงิน 56.625 ล้านบาท

สำหรับภาพรวมของอุตสาหกรรมนั้น ในปี 2544
ถือว่าราคาเหล็กในตลาดโลกถึงจุดต่ำสุดในรอบวงจรอันเนื่องมาจากความซบเซาราคาขายเหล็กได้เริ่มปรับตัวเพิ่มสูงขึ้นตามภาวะเศรษฐกิจโลกและภาวะอุตสาหกรรมก่อสร้างและของเศรษฐกิจโลก
อย่างไรก็ตามตั้งแต่ปี 2545 เป็นต้นมาอสังหาริมทรัพย์ที่ขยายตัวทั้งในและนอกประเทศ
โดยรายได้จากการขายทั้งหมดของบริษัทในปี 2547
ประกอบด้วยรายได้จากการขายเหล็กเส้นข้ออ้อยและเหล็กเส้นกลม เท่ากับร้อยละ 72.91 และ
26.49 ตามลำดับ
ยอดขายที่เพิ่มขึ้นมาจากการที่ปริมาณความต้องการใช้เหล็กเส้นในประเทศไทยได้เพิ่มสูงขึ้นอย่างต่อเนื่องตามการเติบโตของธุรกิจอสังหาริมทรัพย์และการก่อสร้าง
ประกอบกับการลงทุนของภาครัฐในระบบสาธารณูปโภคและโครงการขนาดใหญ่ เช่น
สนามบินสุวรรณภูมิ การขยายเมืองใหม่ โครงการรถไฟฟ้า MRTA
และโครงการสร้างถนนสายวงแหวน เป็นต้น บริษัทจึงมีการใช้กำลังการผลิตเพิ่มขึ้นจากร้อยละ 27
ในปี 2544 เป็นร้อยละ 47 และ 38 ในปี 2545 และ ปี 2546 ตามลำดับ สำหรับปี 2547 นั้น
บริษัทได้มีการใช้กำลังการผลิตสูงกว่าที่เคยเป็นมา โดยมีการผลิตในอัตราร้อยละ 52
ของกำลังการผลิตสูงสุด ซึ่งทำให้มีต้นทุนการผลิตต่อหน่วยที่ต่ำลง
นอกจากนี้บริษัทยังมุ่งเน้นควบคุมค่าใช้จ่ายในการขายและบริหารอย่างมีประสิทธิภาพ
ส่งผลให้บริษัทมีอัตรากำไรสุทธิเพิ่มขึ้นจากร้อยละ -11.48 ในปี 2544 เป็น ร้อยละ 0.08 ในปี
2545 และ ร้อยละ 4.70 ในปี 2546 ตามลำดับ ส่วนในปี 2547
บริษัทมีอัตรากำไรสุทธิเพิ่มสูงขึ้นเป็นร้อยละ 8.95

จากการเสนอขายหุ้นเพิ่มทุนแก่ประชาชนทั่วไปเป็นครั้งแรกในเดือนมกราคม 2548 ที่ผ่านมา
ทำให้บริษัทมีฐานะทางการเงินที่แข็งแกร่งมากขึ้น เนื่องจากบริษัทนำเงินที่ได้จากการเพิ่มทุนจำนวน
860.7 ล้านบาท ไปชำระคืนเงินกู้ระยะยาวที่มีอยู่ทั้งสิ้นจำนวน 540 ล้านบาทจนหมดสิ้น
และใช้เงินทุนส่วนที่เหลือเป็นเงินทุนหมุนเวียนในการดำเนินกิจการ
ซึ่งส่งผลให้บริษัทมีสัดส่วนหนี้สินต่อทุนที่ดีขึ้นและมีต้นทุนทางการเงินที่ต่ำลงด้วย

(ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนตัดสินใจลงทุนในหลักทรัพย์)